Dintr-o familie din Otopeni, pe marile scene ale muzicii 
Damian Ciortan, copilul care face România să fie aplaudată
Înainte ca primul acord să se audă, publicul vede doar frumusețea muzicii. Puțini își imaginează însă câte ore de studiu, câte emoții și câte renunțări se ascund în spatele unei interpretări. Pentru Damian Ciortan, toate acestea au însemnat o copilărie în care pianul i-a devenit prieten, profesor și limbaj al sufletului. 
Ionela Chircu
La vârsta la care mulți adolescenți își descoperă încă pasiunile, Damian își petrece zilele între partituri, ore nesfârșite de studiu și emoția următoarei apariții pe scenă. Nu și-a ales drumul cel mai ușor, ci pe cel care cere răbdare, disciplină, sacrificiu și o muncă pe care puțini o văd, dar pe care fiecare acord o face cunoscută. Dintr-o familie frumoasă din orașul Otopeni, județul Ilfov, Damian duce cu el, oriunde ajunge, numele său, și numele României. Și, ca prin minune, când pianul începe să cânte prin mâinile sale, granițele dispar. Rămâne doar muzica. În spatele interpretărilor lui se află mii de ore de studiu. Zile în care ceilalți copii se joacă, ies în oraș sau își petrec vacanțele fără griji. Pentru Damian însă, copilăria a căpătat o altă formă. O copilărie trăită între clapele pianului, între repetiții și concursuri, între emoțiile tuturor competițiilor și dorința de a fi, de fiecare dată, mai bun decât ieri. Mulți ar spune că este un copil fără copilărie. Totuși, această alegere nu înseamnă lipsa copilăriei, ci transformarea ei într-un drum al excelenței. 

Talentul se naște, excelența se clădește
Rezultatele vorbesc de la sine. Premiul I la Concursul Internațional ”Nouvelles Etoiles” (Paris), Premiul I la Concursul Mikulski Art din Polonia, Premiul Special al Juriului la Concursul Internațional Citta di San Dona di Piave (Veneția), Premiul I la Swiss International Piano ­Competition de la Lugano (Elveția), Premiul I la Concursul Internațional ­”Remember Enescu” care a culminat cu un recital în cadrul Galei Laureaților la Ambasada României din Paris, Premiul I de Excelență la competiția internațională IYMC Atlanta - USA, de patru ori consecutiv Premiul I la etapele naționale ale Olimpiadei de Interpretare Instrumentală - Pian și numeroase alte distincții obținute în România și peste hotare alcătuiesc un palmares impresionant chiar și pentru un muzician matur. Mai mult decât atât, la mai puțin de paisprezece ani, Damian Ciortan și-a făcut debutul ca dirijor, demonstrând o maturitate artistică rar întâlnită la această vârstă. Totodată, a susținut recitaluri de pian la instituții importante din țară (Institutul Cultural Român, Ambasada Franței, Ateneul Român, Ambasada Cehiei) dar și din strainătate (la Roma, Viena și Paris). Dincolo de premii și de aplauze, el impresionează prin felul în care își trăiește fiecare reușită. Își poartă succesele cu modestie, vorbește întotdeauna cu deosebită recunoștință despre doamna profesoară Mihaela Zamfirescu, căreia îi datorează o parte importantă din devenirea sa artistică, și urcă pe scenă cu aceeași bucurie, fie că se află la București, Paris, Viena sau oriunde altundeva în lume. În spatele unui asemenea copil se află însă și o familie care a ales, zi de zi, să transforme un dar într-o cale a performanței. Mama sa, profesor de limba engleză, și tatăl său, preot în satul Petrești din comuna Corbeanca, au reușit să îi ofere poate cel mai de preț dar pe care îl poate primi un copil: încrederea că munca, educația și credința pot merge împreună și pot deschide drumuri pe care alții le cred imposibile. Nu există performanță adevărată fără părinți care să renunțe, la rândul lor, la confortul propriu. În spatele oricărui premiu al copilului, se ascund și pentru părinți, drumuri lungi către concursuri, ore petrecute în săli de repetiții, emoții împărtășite, încurajări rostite la momentul potrivit și o dragoste care nu cere nimic în schimb. ”Îmi doresc ca fiecare părinte să descopere darul pe care Dumnezeu l-a așezat în inima copilului său și să îl încurajeze să-l urmeze, chiar dacă drumul este anevoios. Talentul este o binecuvântare, dar fără muncă, disciplină și răbdare rămâne doar o promisiune. Iar copiilor le spun să nu se teamă de efort. Orice oră de studiu, orice încercare și orice de­zamăgire îi apropie de omul spre care sunt chemați să devină. Bucuria adevărată nu vine din trofee, ci din faptul că ai dăruit tot ce ai avut mai bun”, ne-a spus Violeta Ciortan, mama lui Damian. 

România are motive să privească spre viitor cu încredere
Damian este unul dintre acei copii care ne amintesc că România are un viitor luminos atunci când știe să-și prețuiască valorile. Privindu-i parcursul, înțelegi că talentul deschide ușa, dar numai munca îl poate duce atât de departe. Toate medaliile pe care le aduce acasă vorbesc despre un copil, dar și despre o țară cu talente extraordinare. Damian Ciortan este una dintre acele tinere valori care duc numele României cu demnitate pe scenele internaționale și care ne oferă tuturor motive de mândrie. Poate că, peste ani, publicul își va aminti recitalurile sale. Cei care îl cunosc astăzi nu vor vorbi numai despre un pianist de excepție, ci și despre un copil care și-a păstrat modestia, respectul și bunătatea, în ciuda tuturor reușitelor sale. Iar aceasta este, poate, cea mai frumoasă izbândă a lui. Așa se împlinește un destin: pas cu pas, cu răbdare, cu muncă și cu dragoste pentru ceea ce ai ales să faci. Cu siguranță, anii vor adăuga în palmaresul lui Damian alte zeci de premii și recitaluri pe marile scene ale lumii. Pentru orașul Otopeni, pentru județul Ilfov și pentru România, el este însă, înainte de toate, copilul care ne amintește că marile caractere se formează în familie, se desăvârșesc prin educație și înfloresc acolo unde talentul întâlnește munca, iubirea și credința.